Dostál, Ondrej, poslanec NR SR (2022-11-08):
Vážený predseda Národnej rady, kolegyne, kolegovia, návrh novely zákona o utajovaných skutočnostiach patrí k tým stručnejším návrhom zákonov, o ktorých sa v tejto snemovni rokuje. Dokonca by sa dalo povedať, že je kandidátom na najstručnejší návrh, pokiaľ ide o paragrafové znenie. Pozostáva totiž z doplnenia jedného jediného slova do zákona. A teda v § 71 ods. 7 sa za slová „na návrh vlády“ navrhuje v našom návrhu doplniť slovo „alebo“. Tento návrh je rovnako stručný, ako bola zmena zákona v roku 2019, ktorá bola prepašovaná v množstve iných zmien v úplne inom zákone, ktorý bol vtedy, vtedy na programe. Vtedy tam nepadlo ani slovo o tom, prečo sa zákon mení. Považujem za dôležité vysvetliť, prečo my vypustené slovo „alebo“ navrhujeme do § 71 ods. 7 vrátiť. Lebo zásadným spôsobom sa tým menia aj v jednom, aj v druhom prípade podmienky odvolávania riaditeľa Národného bezpečnostného úradu. Dovolím si stručný exkurz do právnej úpravy odvolávania riaditeľa NBÚ. V rokoch 2001 až 2004 patrila táto právomoc menovať aj odvolávať riaditeľa NBÚ vláde Slovenskej republiky, pričom zákon nestanovoval vôbec žiadne dôvody pre odvolanie a vláda mohla odvolať riaditeľa NBÚ na základe akýchkoľvek dôvodov alebo aj bez uvedenia dôvodu. Od roku 2004 zákon stanovoval, že riaditeľa NBÚ odvoláva Národná rada a to buď na návrh vlády, alebo na návrh skupiny aspoň 30 poslancov Národnej rady bez toho, aby zákon v prípade týchto navrhovateľov stanovoval nejaké dôvody, ktoré majú viesť k odvolaniu, alebo potom mohla Národná rada odvolať riaditeľa NBÚ z dôvodov, ktoré boli a naďalej sú pomenované priamo v zákone, ale tieto podmienky nemuseli byť splnené kumulatívne. V roku 2019 došlo k zmene zákona, v dôsledku ktorej musia byť na odvolanie riaditeľa NBÚ kumulatívne splnené dve podmienky, teda ten oprávnený navrhovateľ, čo môže byť buď vláda, alebo 30 poslancov Národnej rady, a zároveň v zákone vymedzené dôvody. Vzhľadom na charakter týchto dôvodov sa stal riaditeľ NBÚ prakticky neodvolateľný. K zmene zákona pritom došlo schválením nenápadného pozmeňujúceho návrhu v novele zákona, alebo takzvaného zákona proti byrokracii, ktorý obsahoval množstvo článkov. Predmetný pozmeňujúci návrh bol obsiahnutý v balíku pozmeňujúcich návrhov v spoločnej správe výborov a spočíval vo vypustení slova „alebo“, pričom v odôvodnení nebolo ani slovom zmienené, že vypustením slova „alebo“ sa zásadným spôsobom zmenia podmienky odvolateľnosti riaditeľa NBÚ. Možno teda konštatovať, že k zmene podmienok odvolateľnosti riaditeľa NBÚ došlo de facto podvodom a oklamaním Národnej rady a že toto postavenie, neodvolateľné postavenie, prakticky neodvolateľné postavenie riaditeľa NBÚ je neúmerne silné. Vzhľadom na to navrhujeme vrátiť sa k právnej úprave, ktorá tu bola v rokoch 2004 až 2019. Tá spočívala v tom, že... alebo zacitujem, ako to bolo upravené: „Národná rada Slovenskej republiky môže odvolať riaditeľa úradu z funkcie na základe návrhu 30 poslancov alebo na návrh vlády, alebo ak riaditeľ úradu do troch mesiacov od vymenovania do funkcie neodstránil dôvody nezlučiteľnosti výkonu funkcie, začal vykonávať funkciu alebo činnosť, ktorá je nezlučiteľná s výkonom jeho funkcie, bol právoplatným rozhodnutím súdu odsúdený za spáchanie trestného činu, bol právoplatne pozbavený spôsobilosti na právne úkony, stratil štátne občianstvo, stal sa členom politickej strany alebo politického hnutia, nie je spôsobilý zo zdravotných dôvodov podľa lekárskeho posudku, rozhodnutia orgánu štátnej zdravotnej správy alebo orgánu sociálneho zabezpečenia vykonávať svoju funkciu dlhšie ako jeden rok, nemá trvalý pobyt na území Slovenskej republiky alebo stratil oprávnenie na oboznamovanie sa s utajovanými skutočnosťami.“ Sú to dôvody, ktoré sú prakticky nenaplniteľné, a tá zmena, ktorá, ktorá zmenila spôsob odvolávania riaditeľa NBÚ, bola nenápadná, bola úplne skrytá, bola súčasťou vo výboroch schválených pozmeňujúcich návrhov. Bod 22 vložil do článku, ktorým sa novelizoval zákon o ochrane utajovaných skutočností, tri nové body a k týmto trom novým bodom neexistovalo v dôvodovej správe alebo v odôvodnení samostatné odôvodnenie, iba spoločné, ktoré vôbec nespomína, že by sa pozmeňujúcim návrhom zmenili podmienky odvolateľnosti šéfa NBÚ. Je, samozrejme, na diskusiu, aká má byť povaha Národného bezpečnostného úradu a za akých podmienok má byť odvolateľný alebo neodvolateľný šéf NBÚ. Lebo máme tu rôzne štátne inštitúcie, niektoré sú relatívne nezávislé od výkonnej moci, iné sú súčasťou výkonnej moci. A šéfovia tých prvých bývajú zväčša vyberaní nejakým procesom, ktorý by mal minimalizovať politické zásahy, a potom, áno, niekedy bývajú v nezávislom postavení a možno ich odvolať z ich funkcií iba na základe zákonom vymedzených dôvodov. A potom máme funkcie, kde vláda alebo Národná rada majú možnosť vymenovať podľa vlastnej vôle človeka, ktorému dôverujú, a potom ho, potom ho odvolať, ako je to napríklad pri tajných službách. Ak by takáto diskusia prebehla a jej výsledkom by bolo, že chceme zmeniť charakter Národného bezpečnostného úradu a zmeniť ho z inštitúcie, ktorá je podriadená výkonnej moci alebo je súčasťou výkonnej moci, keď na návrh vlády je menovaný jej riaditeľ a je vlastne kontrolovaná parlamentom, lebo parlament môže buď zo zákonom stanovených dôvodov, alebo na návrh oprávneného subjektu odvolať riaditeľa NBÚ, v poriadku, ak by takáto diskusia prebehla a jej výsledkom by bolo, že chceme zmeniť NBÚ na nezávislú inštitúciu, poslanci by o tom hlasovali, schválili by zmenu zákona, bolo by to úplne legitímne. Tu sa to však udialo potajomky, bez vedomia verejnosti, bez toho, aby si to všimli poslanci, ktorí, ktorí o tom hlasovali, preto som použil slovo podvod. A otázka je, že prečo s tým prichádzame až teraz? Tak je to jeden z návrhov zákonov, ktoré boli pripravené už dávnejšie, ktoré sme sa pokúšali predložiť, ešte keď sme boli súčasťou vládnej koalície, ale v koalícii tento návrh blokovala a vetovala SME RODINA. Takže keďže už nie sme súčasťou koalície, tak predkladáme tento návrh, ktorý má napraviť to, čo sa udialo v roku 2019, a umožniť teda všetkým poslancom vrátane koaličných poslancov a vrátane poslancov za SME RODINA, aby v tejto veci prijali, teda ukázali farbu. To, čo je dôležité, je, že týmto nenápadným pozmeňujúcim návrhom bola zabetónovaná pozícia súčasného riaditeľa NBÚ pána Romana Konečného. Pretože, a dôležité je pripomenúť si postupnosť krokov, 21. mája 2019 Národná rada zvolila za riaditeľa NBÚ Dr. Romana Konečného. Túto funkciu vykonáva od 1. júna 2019 a 19. júna 2019 bol schválený zákon, ktorým sa mení a dopĺňa zákon č. 177/2018 o niektorých opatreniach na znižovanie administratívnej záťaže využívaním informačných systémov verejnej správy, tzv. zákon proti byrokracii, ktorý obsahoval aj túto nenápadnú zmenu. Čiže riaditeľ NBÚ bol zvolený počas predchádzajúcej právnej úpravy, ktorá umožňovala Národnej rade odvolať ho, ak to navrhne vláda alebo ak to navrhne 30 poslancov, aj bez toho, aby boli splnené tie dôvody, ktoré sú uvedené ako alternatíva v zákone. Mesiac po tom, čo bol zvolený Roman Konečný za šéfa NBÚ, schválila Národná rada nepriznanú jeho predkladateľmi, tými, kto to navrhoval, nepriznanú zmenu, ktorá zásadným spôsobom zmenila možnosť odvolania šéfa NBÚ. SaS nie je súčasťou vládnej koalície, nedisponuje parlamentnou väčšinou, čiže tento návrh nepredkladáme preto, že by sme my teraz mohli navrhovať odvolanie riaditeľa NBÚ, nemáme ani 30 poslancov, nemáme vplyv na činnosť vlády, ale sme presvedčení, že zákony sa nemajú meniť takým spôsobom, akým sa v roku 2019 pokútne, doslova až podvodom zmenil zákon o ochrane utajovaných skutočností. Ďakujem.